તળાવને મળતાં પોર્ટેજ ગ્લેસીયરને તો માણ્યો, પણ દરીયાને મળતા ગ્લેસીયરને માણો નહીં તો અલાસ્કાની સફર અધુરી ગણાય. કીનાઈ ફ્યોર્ડ (Kenai Fjords) નેશનલ પાર્કમાં અમે આઠ કલાકની બોટ ટુર લીધેલી. નાની, પંદરેક લોકો સમાય એટલી બોટ હતી, એટલે દરીયામાં પ્રવાસીઓની પસંદ મુજબ જ્યાં જવું હોય ત્યાં જઈ શકાય. દરીયાનું પાણી અહીં રાખોડી/બ્લ્યુઈશ કલરનું. આવું કેમ? કારણકે જ્યારે ગ્લેસીયર્સ ધીમી પણ ચોક્કસ ગતીથી આગળ વધે ત્યારે જમીન પરના વીરાટ પત્થરોનું ચુર્ણ કરતા જાય – અને આ લાવાના પત્થરોનો ભુક્કો આવો રંગ આપે છે. શાંત દેખાતા ગ્લેસીયર્સની તાકાતનો પરચો આ અનુભુતીથી થાય! દરીયામાં ઘના સસ્તન પ્રાણીઓ જોયા – હમ્પબેક વ્હેલ, કીલર વ્હેલ્સનું ટોળુ, સી-લાયન્સ, અને ડોલ્ફીન. એક હમ્પબેકને ઉંઘતી પણ જોઈ! પણ અહીં આ પ્રાણીઓ હવાઈ જેટલા રમતીયાળ ના હતા – કારણકે આ તો એમની ખાવાની સીઝન છે. ચાર પાંચ મહીના પેટ ભરીને ખાઈ લેવાનું અને પછી સાત મહીનાનો (લગભગ) ઉપવાસ!